b'\n_START_ARTICLE_\n\xc4\x8cenajus\n_START_SECTION_\nIstorija\n_START_PARAGRAPH_\nLaikoma, kad Apa\xc5\xa1talas Tomas lank\xc4\x97si ir mir\xc4\x97 kankinio mirtimi apylink\xc4\x97se. Miest\xc4\x85 1639 m. \xc4\xafk\xc5\xabr\xc4\x97 brit\xc5\xb3 Ost Indijos bendrov\xc4\x97. 1644 m. \xc4\xafkurtas \xc5\xa1v. Jurgio fortas. Iki 1947 m. buvo Madraso provincijos gubernatoriaus rezidencija. Indijai gavus nepriklausomyb\xc4\x99, 1947\xe2\x80\x931968 m. Madrasu vadinosi visa Tamilnado valstija. XX a. antroje pus\xc4\x97je labai spar\xc4\x8diai augo ir tapo vienu i\xc5\xa1 did\xc5\xbeiausi\xc5\xb3 Indijos ekonomikos, transporto, \xc5\xa1vietimo ir kult\xc5\xabros centr\xc5\xb3.\n_START_SECTION_\nArchitekt\xc5\xabra\n_START_PARAGRAPH_\nI\xc5\xa1liko VIII a. Palav\xc5\xb3 dinastijos valdymo metu statyta Kri\xc5\xa1nai skirta \xc5\xa1ventykla, XIII a. \xc5\xa0ivos \xc5\xa1ventykla. 1504 m. statyta ir 1890 m. atkurta \xc5\xa1v. Tomo katedra, kitos XVI ir XVII a. ba\xc5\xbeny\xc4\x8dios, \xc5\xa1v. Jurgio fortas. Kelios XVIII a. me\xc4\x8det\xc4\x97s, Senieji Vyriausyb\xc4\x97s r\xc5\xabmai, XIX a. prad\xc5\xbeios \xc5\xa1v. Jurgio ir \xc5\xa1v. Andriaus ba\xc5\xbeny\xc4\x8dios. I\xc5\xa1lik\xc4\x99 daug vadinamojo indogotikinio arba indosarac\xc4\x97ninio stiliaus pastat\xc5\xb3: centrin\xc4\x97 gele\xc5\xbeinkelio stotis, Senato, Teismo r\xc5\xabmai, vadinamieji Chepauk r\xc5\xabmai.\n_START_SECTION_\nSportas\n_START_PARAGRAPH_\nPopuliariausia \xc4\x8cenajuje sporto \xc5\xa1aka kriketas. Mieste veikia vienas seniausi\xc5\xb3 Indijoje, pastatytas 1934 m. kriketo stadionas. Nuo 1997 m. mieste rengiamas vienintelis Indijoje ATP World Tour 250 teniso turnyras. Kitos populiarios sporto \xc5\xa1akos \xe2\x80\x93 futbolas, lengvoji atletika, automobili\xc5\xb3 ir \xc5\xbeirg\xc5\xb3 lenktyn\xc4\x97s, golfas._NEWLINE_Vi\xc5\xa1vanatanas Anandas, pasaulio \xc5\xa1achmat\xc5\xb3 \xc4\x8dempionas, u\xc5\xbeaugo \xc4\x8cenajuje. \xc5\xa0iame mieste 2013 metais vyko pasaulio \xc5\xa1achmat\xc5\xb3 \xc4\x8dempionatas, kuriame \xc5\xbeaid\xc4\x97 Vi\xc5\xa1vanatanas Anandas prie\xc5\xa1 Magnus Carlsen.'